EuroBench/eurobench-wiki-lt-topics huggingface dataset:
Tema: Politikai
Erikas Zemūras (pranc. Éric Zemmour; g. 1958 m. rugpjūčio 31 d.) – prancūzų kraštutinių dešiniųjų politikas, politikos žurnalistas, eseistas, rašytojas ir žiniasklaidos ekspertas. 2019–2021 m. jis buvo „CNews“ kasdien transliuojamos „Face à l'Info“ laidos redaktorius bei komisijos narys. 2021 m. pabaigoje E. Zemūras paskelbė savo kandidatūrą į Prancūzijos prezidentus 2022 m. rinkimuose. Jis sukūrė naują politinę partiją „Rekonkista“. Zemūras pirmajame ture užėmė ketvirtą vietą, surinkęs 7,07% balsų.
Tema: Kalnai
Medvednica – kalnas centrinėje Kroatijoje, į šiaurę nuo Zagrebo. Kalnas žymi pietinę Zagorės regiono ribą. Viršūnė Sljeme yra 1 030 metrų aukštyje. Kalno pavadinimas reiškia „Meškų kalnas“. Šioje vietovėje yra ir daugiau objektų, kurių pavadinimai susiję su žodžiu medved (meška). Pavyzdžiui, Medvedgradas, viduramžių pilis, esanti pietvakariniame kalno pakraštyje. Pietiniuose kalno šlaituose įsikūręs žiemos sporto centras.
Tema: Paukščiai
Kiviai (Apteryx) – strutinių paukščių (Struthioniformes) būrio, monotipinės kivinių (Apterygidae) šeimos gentis. Naktiniai, vištos didumo paukščiai, patinai mažesni už patelę. Kūnas apaugęs ilgomis, panašiomis į plaukus plunksnomis. Sparnai beveik visai išnykę, uodegos nėra. Kojos stiprios, jų gerai išsivystę 3 priekiniai pirštai, užpakalinis pirštas nežymus. Patinai turi kopuliacijos organą. Patelė stambesnė už patiną, ji deda tik vieną kiaušinį, kuris pagal santykį su paukščio kūnu iš visų paukščių rūšių – didžiausias pasaulyje. Peri ir jauniklį vedžioja patinas. Kiviai – naktiniai, mažomis akimis, tankumynų paukščiai. Minta kirmėlėmis, vabdžių lervomis. Maisto ieško vadovaudamiesi jautria klausa ir gera uosle. Sparčiai nyksta dėl žmonių ūkinės veiklos. Gyvena Naujojoje Zelandijoje. Kiviai taip pat yra Naujosios Zelandijos simbolis. Gentyje 5 rūšys: Rudasis kivis (Apteryx australis) Didysis dėmėtasis kivis (Apteryx haastii) Šiaurės salos rudasis kivis (Apteryx mantelli) Mažasis dėmėtasis kivis (Apteryx owenii) Okarito miško kivis (Apteryx rowi)
Tema: Kalnai
Milris (angl. Mweelrea, air. Maol Réidh) – vienas aukščiausių Airijos salos kalnų. Jo aukštis – 814 m. Priskiriamas Majaus grafystei Konachte. Nusileidus šlaitu krantą skalauja vienintelis Airijos fjordas – Kilario krantinė.
Tema: Politikai
Maiklas Danielius Higinsas (air. Mícheál D. Ó hUiginn, angl. Michael D. Higgins; g. 1941 m. balandžio 18 d. Limerike) – airių politikas ir rašytojas, ėjęs devintojo Airijos prezidento pareigas 2011–2025 m. 1981–1982 m. ir 1990–1991 m. buvo Golvėjaus miesto meras, nuo 1993 m. iki 1997 m. – kultūros, meno ir airių kalbos reikalų ministras. 1987–2011 m. buvo Irachto narys. 2014 m. balandžio mėn. tapo pirmuoju Airijos prezidentu, kuris su valstybiniu vizitu lankėsi Jungtinėje Karalystėje. 2011 m. spalio 27 d. kaip Leiboristų partijos kandidatas laimėjo Airijos prezidento rinkimuose septynerių metų kadencijai, surinkęs beveik 57 proc. balsų. 2018 m. spalio 26 d. buvo perrinktas antrai kadencijai (surinko ~56 proc. balsų).
Tema: Paukščiai
Didysis kolibris arba patagona (Patagona gigas) – čiurlinių paukščių (Apodiformes) būrio, kolibrinių (Trochilidae) šeimos, patagonų (Patagona) genties paukštis. Stambiausia kolibrių rūšis. Vidutiniškai sparnais ore plevena 15 kartų per sekundę – palyginus su kitomis kolibrių rūšimis, tai nedaug. Kuomet ilsisi, jų širdis muša 300 kartų per minutę, o daugiausiai – 1020 kartų.
Tema: Medicina
Hematoma (gr. haima, kilm. haimatos – kraujas) – ribota išsiliejusio kraujo sankaupa audinyje ar tarp audinių (liaudyje dar vadinama mėlyne). Atsiranda, kai dėl traumos arba per operaciją plyšta arterija arba vena, kartais – kai dėl ligos plyšta kapiliarai. Iš kraujagyslės išsiliejęs kraujas praskiria audinius ir užpildo susidariusią ertmę. Hematoma būna paviršinė arba gilioji. Pastaroji (pvz., galvos smegenyse) gali būti labai pavojinga. Nedidelė hematoma po 4-6 dienų dažnai rezorbuojasi savaime; apie didelę hematomą prasideda uždegimas, ji gali supūliuoti.
Tema: Medicina
Auglys (navikas, tumoras, blastoma) – pakitusių ir neribotai besidauginančių ląstelių darinys. Augliai gali būti piktybiniai ar nepiktybiniai. Piktybiniai augliai auga greitai, susidaro dėl vėžio, tokie augliai gali infiltruotis į aplinkinius audinius bei išplisti į kitas kūno vietas, sudarydami metastazes. Nepiktybiniai augliai neplinta į kitas vietas, bet gali išaugti labai dideli, atstumti aplinkinius audinius, tokie augliai po pašalinimo paprastai neatsinaujina. Dažnai nepiktybiniai augliai virsta piktybiniais. Augliai gydomi operacija, jonizuojančiąja spinduliuote, antiblastominiais vaistais. Augliai būdingi visiems stuburiniams gyvūnams.
Tema: Filmai
Kultiniais filmais paprastai vadinami filmai (ar serialai), kurie turi daug gerbėjų, manančių, kad filmas – vienas geriausių filmų apskritai, ir ta gerbėjų bazė nenyksta laikui bėgant ir pačiam filmui senstant. Dažniausiai kultiniai filmai vienaip ar kitaip išplečia kinematografijos ribas: pasiūlo naują žanrą (Šuns pasaulis), temą (Karališkas mūšis) ar veiksmo vystymo būdą, arba yra žiauresnis ar atviresnis seksualine ar kokia kita prasme nei iki tol buvę filmai, (parodo tai, kas anksčiau nebūdavo rodoma) arba panaudojama nauja filmavimo ar specialiųjų efektų rūšis (Žvaigždžių karai) ir panašiai. Iš kultinių filmų dažnai po to semiamasi idėjų kitiems filmams, dažnai kuriami tęsiniai (kurie retai kada patenkina filmo gerbėjus), novelizacijos, kompiuteriniai žaidimai, išplėtiniai, dokumentiniai filmai apie filmo statymą ir panašiai. Kultiniai filmai gali būti pasirinkti tam tikrų grupių ar subkultūrų, taip pat jie patys gali pradėti savotiškas subkultūras (pvz., Žvaigždžių Kelyje parodytą klingonų kalbą išmoko nemažai žmonių, išleistas anglų - klingonų - anglų žodynas ir knygutės padedančios kalbą išmokti. Arba per Australijos gyventojų surašymą tūkstančiai žmonių religijos skiltyje įrašė „džedajus“ (riterių brolija, palaikančios tvarką ir taika tarp respublikos planetų, iš Žvaigždžių karų filmo). Taip pat kultinių filmų gerbėjai pasižymi tuo, kad yra labai atsidavę filmo skleidžiamoms idėjoms ir filosofijoms, todėl dažnai organizuoja kasmetinius konventus ir panašius gerbėjų susitikimus.
Tema: Kalnai
Belingshauzeno kalnas (angl. Mount Bellingshausen) – kūgio pavidalo kalnas, stūksantis Antarktidoje, Viktorijos žemėje, apie 9 km į šiaurės rytus nuo Pristlio kalno, tarp Larseno ir Deivido ledynų. Kalnas išsiskiria iš aplinkos. Aukštis siekia 1380 m. Šį kalną pirmoji aptiko „Discovery“ ekspedicija (1901–1904 m.), vadovaujama R. F. Skoto. Šis kalną pavadino admirolo Fadėjaus Belingshauzeno, vadovavusio 1819–1821 m. rusų ekspedicijai, garbei.
Tema: Paukščiai
Dynatoaetus – vanaginių paukščių (Accipitriformes) būrio išnykusi plėšriųjų paukščių gentis, kurioje žinoma viena rūšis - Gafo erelis (Dynatoaetus gaffae). Gafo ereliai (Dynatoaetus gaffae) gyveno Australijos žemyne pleistoceno epochoje, galbūt tarp 700 000-50 000 metų.
Tema: Medicina
Oftalmologijoje didelės energijos regimąja šviesa vadinama regimojo šviesos spektro didelio dažnio ruožas (violetinis–mėlynas 380–530 nm ilgio bangų ruožas). Šio spektro ruožo šviesos spinduliuotė laikoma viena iš priežasčių sukeliančių amžinę geltonosios dėmės degeneraciją.
Tema: Upės
Dajamantina (angl. Diamantina River) – upė vidurio Australijoje, Kvinslando ir Pietų Australijos valstijose, Didžiajame arteziniame baseine. Prasideda Svordso kalnagūbryje netoli Vintono. Teka į pietvakarius per pusdykumes ir dykumas (Simpsono dykumą). Po santakos su Ero Kryku vadinama Vorbertonu (Warburton River). Įteka į Ero ežerą. Didžiausi intakai: Mainas ir Vesternas. Sausuoju metų laiku Dajamantina beveik visa išdžiūsta. Upės slėnis labai negilus, debitas mažas, o tėkmė lėta. Baseine įsikūrę gyvulininkystės ūkiai. Dalis baseino saugoma kaip Dajamantinos nacionalinis parkas. Didžiausia gyvenvietė prie upės – Vintonas. Upė 1866 m. pavadinta Kvinslando gubernatoriaus žmonos Dajamantinos Boven (Diamantina Bowen) vardu.
Tema: Filmai
Žuviukas Nemo (angl. Finding Nemo) – 2003 m. JAV sukurtas kompiuterinės animacijos nuotykių filmas. Skirtas visai šeimai. Filmą sukūrė kino kompanija „Pixar“, režisieriai – Endriu Stentonas ir Li Unkrichas. Tai istorija apie labai atsargų jūrų klouną Marliną (akt. Albertas Bruksas) kuris, kartu su žuvele Dori (akt. Ellen DeGeneres), ieško savo pagrobto sūnaus Nemo (akt. Aleksanderis Goldas). Filmas sulaukė išskirtinai gerų įvertinimų ir laimėjo Oskarą. Šis filmas užėmė antrą vietą daugiausiai uždirbusių 2003 m. filmų sąraše. Jį pralenkė tik „Žiedų valdovas. Karaliaus sugrįžimas“. Filmo tęsinys „Žuvytė Dorė“ kino teatruose pasirodė 2016 m. birželio 17 d.
Tema: Futbolas
Nuošalė yra futbolo ir kai kurių kitų panašaus tipo sporto šakų taisyklė, ribojanti žaidėjų veiksmus prieš priešininko komandos vartus. Nuošalė būna tada, kai žaidėjas (ar keli žaidėjai) būna nuošalės pozicijoje, kada kiti jų komandos draugai liečia kamuolį, ir užsiima aktyviais atakos veiksmais.
Tema: Futbolas
Futbolo aikštė – futbolui skirta žaidimo vieta, padengta natūralia žole, dirbtine danga arba jų mišiniu (hibridinė danga). Aikštės matmenis ir žymėjimą nustato futbolo taisyklių pirmoji taisyklė. Visos linijų žymės yra futbolo aikštės dalys, pavyzdžiui, šoninę liniją liečiantis kamuolys laikomas tebesąs žaidime ir teisėjas dėl to nestabdo rungtynių. Įvartis įskaitomas, jei kamuolys yra visiškai už vartų linijos. Aplink futbolo aikštę esanti infrastruktūros statinys vadinamas futbolo stadionu (arba tiesiog stadionu).
Tema: Filmai
Kapitonas Džekas Sperou (angl. Jack Sparrow) – išgalvotas personažas, pagrindinis „Karibų piratų“ filmų serijos veikėjas. Šį personažą sukūrė scenaristai Ted Elliott ir Terry Rossio, o jį įkūnijo Johnny Depp. Pirmą kartą jis pasirodė 2003 m. filme „Karibų piratai: Juodojo perlo prakeiksmas“. Vėliau jis pasirodė tęsiniuose „Numirėlio skrynia“ (2006 m.), „Pasaulio pakrašty“ (2007 m.), „Ant keistų bangų“ (2011 m.) ir „Salazaro kerštas“ (2017 m.). Jis gali būti klastingas ir dažniausiai išgyvena naudodamasis gudrumu ir derybomis, o ne jėga, mieliau bėga iš pavojingiausių situacijų ir kovoja tik tada, kai būtina. Sperou pristatomas kaip siekiantis atgauti savo laivą „Juodąjį perlą“ iš maištaujančio pirmojo kapitono padėjėjo Hektoro Barbosos. Vėliau, kovodamas su Ost Indijos bendrove, jis bando išvengti kraujo skolos legendiniam Deiviui Džonsui. Vėlesniuose nuotykiuose jis ieško jaunystės fontano ir Poseidono trišakio.
Tema: Filmai
Jausmų galia (angl. Eternal Sunshine of the Spotless Mind) – 2004 m. drama, kurią sukūrė prancūzų režisierius Michel Gondry. Filme naudojami mokslinės fantastikos ir neosiurrealizmo elementai, nagrinėjama atminties ir romantinės meilės prigimtis. Filmo pajamos siekė daugiau nei 72 mln. JAV dol.
Tema: Medicina
Pirmoji pagalba – pradinės pagalbos nukentėjusiam suteikimas ligos arba susižalojimo atveju, dažniausiai atliekamas pašalinio žmogaus iki kol bus suteikta profesionali medicininė pagalba. Pirmoji pagalba paprastai sudaryta iš lengvų metodų, kuriuos gali atlikti žmogus be formalios medicininės kvalifikacijos ir su vietoje prieinamais įrankiais. Pirmosios pagalbos tikslas yra pašalinti arba stabilizuoti nukentėjusio asmens gyvybei gresiantį pavojų. Pirmoji valanda po nelaimingo atsitikimo paprastai labai svarbi nulemiant tolimesnę nukentėjusiojo būklės raidą.
Tema: Filmai
Kapų plėšikė Lara Kroft (angl. Lara Croft: Tomb Raider) – 2001 m. JAV fantastinis nuotykių ir veiksmo filmas, kurio režisierius Simon West. Filmas sukurtas remiantis kompiuterinių žaidimų serija „Tomb Raider“. 2003 m. sukurtas filmo tęsinys „Kapų plėšikė Lara Kroft: gyvybės lopšys“.
Tema: Filmai
Dambo (angl. Dumbo) – 1941 m. JAV muzikinis animacinis filmas vaikams, prodiusuotas Volto Disnėjaus. Filmas sukurtas pagal rašytojos Helen Aberson ir iliustruotojo Harold Pearl to paties pavadinimo knygą, kino teatruose pasirodė 1941 m. spalio 23 d.
Tema: Paukščiai
Geltonsnapis naras (Gavia adamsii) – narinių (Gaviiformes) būrio paukštis, kuris yra didžiausias iš visų narų. Snapas gelsvai baltas, antsnapio pagrindas tamsus. Kaklo šonuose esančios išilginės baltos ir juodos juostelės yra platesnės ir jų yra mažiau nei pas ledinį narą. Veisiasi vidutinio dydžio ir dideliuose ežeruose palei Arkties vandenyną. Aptiktas Lietuvos pajūryje.
Tema: Rašytojai
Rudolfas Kristofas Eukenas (vok. Rudolf Christoph Eucken; 1846 m. sausio 5 d. – 1926 m. rugsėjo 15 d.) – vokiečių filosofas ir Nobelio literatūros premijos laureatas.
Tema: Politikai
Kondoliza Rais (angl. Condoleezza Rice; g. 1954 m. lapkričio 14 d. Birmingame, JAV) – amerikiečių politologė, 66-oji JAV valstybės sekretorė, ėjusi šis pareigas dvi kadencijas. Rais įvardijama kaip viena įtakingiausių moterų pasaulyje.
Tema: Politikai
Jakobas Nena (angl. Jacob Nena; 1941 m. spalio 10 d. – 2022 m. liepos 7 d.) – Mikronezijos Federacinių Valstijų politikas. Buvo ketvirtasis Mikronezijos Federacinių Valstijų prezidentas nuo 1997 iki 1999 m. Jis buvo Mikronezijos viceprezidentas Bailey Olter prezidentavimo metais; po to, kai Olter 1996 m. patyrė insultą, Nena perėmė prezidento postą tų pačių metų lapkričio 8 d. bei buvo prisaikdintas kaip prezidentas 1997 m. gegužės 8 d. Šias pareigas ėjo dvejus metus (iki Oltero kadencijos pabaigos). Prieš tampant viceprezidentu ir prezidentu, nuo 1979 iki 1983 m. Nena buvo Kosraės gubernatorius. Buvo vedęs. Žmona – Lerina Jack. Jie turi dešimt vaikų. Nena mirė 2022 m. liepos 6 d. Sakramente, Kalifornijoje, būdama 80 metų.
Tema: Medicina
Kalcio preparatai - preparatai, vartojami, kai trūksta kalcio arba profilaktiškai, taip pat ir stabdyti kraujavimą, kaip priešnuodis apsinuodijus kalio ir magnio druskomis. Dažniausiai vartojami: kalcio chloridas, kalcio gliukonatas, kalcio laktatas. Nuo hipokalcemijos preparatai švirkščiami į raumenis. Kalcio chloridas švirkščiamas tik į veną, nes sukelia audinių nekrozę.
Tema: Medicina
Krūtų didinimas – plastinės chirurgijos operacija, kurios metu didinamos moters krūtys chirurginiu būdu, pasitelkiant krūtų implantus arba nuosavus kūno riebalus. Procedūrai atlikti naudojama bendrinė arba vietinė nejautra. Moterys, užsiimančios kultūrizmu bei svorių kilnojimu, dažnai renkasi krūtų didinimo implantais operaciją, norėdamos išlaikyti moterišką figūrą, kadangi padidėjus liesai raumeninei kūno masei bei sumažėjus kūno riebalų procentui, krūtys taip pat gerokai sumažėja. Krūtų didinimo operacija gali būti atlikta estetiniais arba rekonstrukciniais tikslais.
Tema: Paukščiai
Ledinis naras (Gavia immer) – narinių (Gaviiformes) būrio paukštis. Dydis 32-40 cm, svoris – 2500-4000 g. Galva, kaklas, nugara, sparnai ir uodega juodi. Ant gerklės skersinės baltos juostos. Nugarinė pusė išmarginta didelėmis baltomis dėmėmis, pilvinė balta. Kojos rusvos, gelsvo atspalvio. Poilsio rūbuose vyrauja tamsiai rusva spalva, tik plunksnų pakraščiai tamsiai pilki. Jaunikliai panašūs į suaugusius žiemos rūbais. Gyvena šiaurės vakarų kraštuose. Labai retai užklysta į Baltijos pajūrį.
Tema: Kalnai
Rivjer Nuaras (pranc. Piton de la Petite Rivière Noire) − aukščiausias Mauricijaus kalnas. Kalno aukštis − 828 m virš jūros lygio. Rivjer Nuaras yra salos pietvakariuose, Savanos plynaukštėje. Kalno šlaituose prasideda daugelio kalnų upokšnių ištakos.
Tema: Rašytojai
Pär Fabian Lagerkvist (Peras Lagerkvistas, 1891 m. gegužės 23 d. – 1974 m. liepos 11 d.) – švedų poetas ir prozininkas. 1951 m. apdovanotas Nobelio literatūros premija. Švedijos akademijos narys, Geteborgo universiteto garbės daktaras.
Tema: Upės
Sasandra (pranc. Sassandra) – upė vakarinėje Dramblio Kaulo Kranto dalyje. Prasideda aukštumose šalies šiaurės vakaruose, susiliejus Tjenbo ir Guano upėms. Teka pietų, žemupyje – pietryčių kryptimi. Įteka į Atlanto vandenyno Gvinėjos įlanką ties Sasandros miestu. Didžiausi intakai – Bafingas, Nzo (dešinieji), Lobas, Davas (kairieji). Sasandra vidurupyje patvenkta, sudarytas Bujo tvenkinys. Žemupio vaga vietomis slenkstėta, daug krioklių, užtvankų. Būna patvinusi liepos–spalio laikotarpiu. Prie Sasandros įsikūrę Bujo, Subrės, Sasandros miestai. Upė teka pro Mont Peko, Tajaus nacionalinius parkus. Upės pavadinimas kilo nuo iškraipyto portugališko žodžio San Andrea, kuriuo vadinta 1471 m. upės žiotyse įkurta portugalų kolonija.
Tema: Filmai
Ledo šalis (angl. Frozen) – 2013 m. amerikiečių kompiuterinės animacijos muzikinė maginės fantastikos komedija, sukurta „Walt Disney Animation Studios“ ir platinta „Walt Disney Pictures“. Tai yra 53-asis animuotas pilnametražis filmas Walt Disney Animated Classics serijose. Filmas yra paremtas Hanso Kristiano Anderseno pasaka „Sniego karalienė“. Filme pasakojama istorija apie bebaimę princesę, kuri leidžiasi į kelionę kartu su nuotykių ieškančiu vaikinu, jo ištikimu elniu ir kalbančiu besmegeniu, tam, kad rastų savo seserį, kurios ledo galios užšaldė visą karalystę. „Ledo šalies“ premjera įvyko 2013 m. lapkričio 19 d. „El Capitan“ teatre, o lapkričio 27 d. buvo išleista daugumoje kino teatrų. Lietuvoje premjera įvyko 2014 m. sausio 3 d. Filmas uždirbo 760 mln. JAV dolerių.
Tema: Upės
Kvandas (port. Rio Cuando) – upė Afrikos pietuose, Zambezės dešinysis intakas. Žemupyje dar žinoma kaip Linijanti (Linyanti) ir Čiobė (Chobe). Prasideda Angoloje, Centrinėje (Bijė) plynaukštėje. Teka į pietryčius, sudaro Angolos-Zambijos sieną (apie 225 km), kerta Kaprivio ruožą (Caprivi Strip), sudaro Namibijos-Botsvanos sieną. Kylantis reljefas atkirto upę nuo Makgadikgadžio ežero ir pakreipė į rytus, kur ji susilieja su Zambeze. Ten kur upė staiga pasuka į rytus susidarė Linijanti pelkės, nuo tos vietos upė vadinama Linijanti. Pratekėjusi pro sezoninį Liambezi ežerą vadinama Čiobe. Upės ilgis siekia 731 km, o baseino plotas – 96 778 km². Ištvinsta spalio–lapkričio mėnesiais.
Tema: Politikai
Choummaly Sayasone (g. 1936 m. kovo 6 d.) – Laoso prezidentas ir komunistinės Laoso liaudies revoliucijos partijos vadovas. Šalies prezidento pareigas Sayasone eina nuo 2006 m. birželio 8 d. Prieš tai jis buvo šalies gynybos ministras (1991–2001) ir viceprezidentas (2001–2006).
Tema: Futbolas
Śmigły Wilno (oficialus pavadinimas: Wojskowy Klub Sportowy Śmigły Wilno) – nebeegzistuojantis lenkiškas futbolo klubas, įkurtas Vilniuje 1933 m. Klubą įkūrė Lenkijos kariuomenės karininkai iš Vilniaus garnizono. 1933 m. balandžio 8 d. Śmigły Wilno sužaidė savo pirmąsias rungtynes su 22-ojo Lenkijos kariuomenės pėstininkų pulko komanda iš Sedlcų (lenk. „WKS 22. pp Siedlce“), laimint jas 3:1.
Tema: Politikai
Džordžas Volkeris Bušas (angl. George Walker Bush, g. 1946 m. liepos 6 d.) – JAV respublikonų politikas, 43-asis JAV prezidentas (2001–2009), po 2004 m. rinkimų valdė antrąją kadenciją. Prieš eidamas į politiką dirbo naftos pramonėje, nuo 1994 m. iki 2000 m. dvi kadencijas buvo Teksaso valstijos gubernatoriumi. Džordžas V. Bušas yra kilęs iš turtingos ir įtakingos Bušų šeimos. Jo tėvas Džordžas Bušas buvo 41-asis JAV prezidentas (vieną kadenciją) ir viceprezidentas aštuonerius metus. Dž. V. Bušo brolis Džebas Bušas buvo Floridos gubernatorius, o senelis Preskotas Bušas buvo JAV senatorius. Iš karto po NATO valstybių vadovų susitikimo Prahoje ir dokumentų pasirašymo dėl NATO plėtros, kuris buvo itin reikšmingas, beprecedentis įvykis pasaulio istorijoje, 2002 m. lapkričio 22 d. atvyko į Vilnių. Tai – pirmasis einančio pareigas JAV Prezidento vizitas į Lietuvą. 2002 m. lapkričio 23 d. Dž. Bušas pasakė kalbą daugiatūkstantinei miniai prie Vilniaus rotušės, pagarsėjusią fraze, kad kiekvienas Lietuvos priešas nuo šiol bus laikomas ir JAV priešu. Dž. Bušas buvo labai kritikuojamas dėl JAV užsienio politikos, ypač karo Irake, globalinio atšilimo nestabdymo. Daugelyje šalių jo atvykimus lydėjo gausūs protestai, prezidentas buvo nepopuliarus ir JAV.
Tema: Medicina
Katalepsija (sen. gr. κατάληψις = katalēpsis) – būsena, kai dėl padidėjusio raumenų tonuso ligoniui suteikus bet kokią padėtį, jis sustingsta, būdinga sumažėjęs jautrumas išoriniams ir vidiniams stimulams. Ligoniui pakėlus ranką, jo ranka tokios būsenos ir lieka („vaškinis lankstumas“ arba flexibilitas cerea). Tokia būsena gali trukti nuo kelių minučių iki kelių dienų (išskirtiniais atvejais). Pasireiškia sergant psichikos sutrikimais, pvz., šizofrenija, isterija. Katalepsiją gali sukelti ir šizofrenijos gydymas antipsichotikais, pvz., haloperidoliu, taip pat anestetikas ketaminas.
Tema: Upės
Mekru (pranc. Mékrou) – upė Vakarų Afrikoje; Nigerio dešinysis intakas. Prasideda Benino šiaurėje, teka daugiausia į šiaurės rytus. Sudaro Benino-Burkina Faso, o vėliau Benino-Nigerio sieną. Didelė dalis upės ir jos baseino patenka į „W“ nacionalinį parką. Upės ilgis – 410 km, baseino plotas – 10 635 km², kitais duomenimis – 10 500 km². Vidutinis metinis nuotėkis – 21 m³/s.
Tema: Upės
Mahavelis (tamil. மகாவலி ஆறு ) − ilgiausia Šri Lankos upė (335 km). Mahavelis išteka iš salos centro ir teka į šiaurę, į Bengalijos įlanką. Žemupys yra laivuojamas, plukdoma mediena. Prie upės pastatytos 6 hidroelektrinės. Mahavelio intakai: Amban ganga Badulu Oja Haton Oja Hulu Ganga Kotmalė Oja Logal Oja Uma Oja
Tema: Filmai
Bring In The Noise, Bring In The Phunk yra vienos valandos trukmės DVD, sukurtas Urban Edge. Joje pasakojama apie amerikiečių hiphopo grupės „Black Eyed Peas“ biografiją. Yra interviu su fanais.
Tema: Paukščiai
Ausuotasis kormoranas (Phalacrocorax auritus) – kormoraninių (Phalacrocoracidae) šeimos paukštis, gyvenantis vidaus vandenų ir jūrų pakrantėse, plačiai paplitęs Šiaurės Amerikoje, nuo Aleutų salų Aliaskoje šiaurėje iki Floridos ir Meksikos pietuose.
Tema: Rašytojai
José de Sousa Saramago (1922 m. lapkričio 16 d. – 2010 m. birželio 18 d.) buvo portugalų dramaturgas, rašytojas, žurnalistas, gavęs Nobelio literatūros premiją 1998 m. Kai kurie jo kūriniai gali būti suprasti kaip alegorijos, o istoriniuose įvykiuose pabrėžiamas žmogaus faktorius. Harold Bloom pareiškė, kad José Saramago yra „nuolatinė Vakarų kanono dalis“. Vien Portugalijoje parduota daugiau nei 2 mln. jo knygų, kurios taip pat išverstos į 25 kalbas. Jis įkūrė Kultūros Gynimo Nacionalinį Frontą (1992 m. Lisabona) su Freitas-Magalhães ir kitais. 1992 m. Portugalijos vyriausybė, vadovaujama premjero Aníbal Cavaco Silva, įsakė išbraukti jo Evangelija pagal Jėzų Kristų iš Europos Literatūros prizo kandidatų, teigdama, kad ši knyga įžeidžia tikinčiųjų jausmus. Saramago piktinosi cenzūra ir persikėlė į Lansarotę, Kanarų salose, kur gyveno iki mirties. Kaip aktyvus anarchistas komunistas José Saramago konfliktavo su Katalikų bažnyčia. Jis buvo ateistas, kuris manė, kad meilė yra instrumentas pagerinti žmonių būvį. Mirties metu jis buvo vedęs ispanų žurnalistę Pilar del Rio ir turėjo dukrą iš ankstesnės santuokos.
Tema: Rašytojai
D.J. (Dorothy) McIntosh – Kanados rašytoja. Anksčiau redagavo Kanados kriminalinių rašytojų naujienlaiškį. Kanados Mesopotamijos studijų asociacijos narė.
Tema: Upės
Žiotys – vieta, kur upė įteka į kitą vandens telkinį – kitą upę, ežerą, jūrą, vandenyną, tvenkinį. Tai yra žemiausia upės dalis. Upė ties žiotimis gali suformuoti deltą arba estuariją. Dalis upių (ypač dykumose) neturi pastovių žiočių: pavyzdžiui, Okavango upės vandenys išsilieja į Okavango pelkynus. Kontrovodo upė Rusijos Primorėje įteka tai į Usūrį, tai į Bikiną. Neretai dvi ar daugiau sutekėjusių panašaus ilgio upių sudaro naują upę (pvz., Mūša ir Nemunėlis sudaro Lielupę, Bija ir Katūnė sudaro Obę). Dviejų upių sutekėjimo vieta vadinama santaka.
Tema: Medicina
Blastoma – piktybinis auglys, išsivystantis iš embrioninės kilmės pirmtakinių ląstelių, dar vadinamų blastais. Dažniausiai šie navikai diagnozuojami vaikystėje, tačiau retais atvėjais gali pasitaikyti ir suaugusiems. Blastomos eiga, prognozė ir paplitimas priklauso nuo konkretaus tipo ir jo lokalizacijos. Dažnesni pavyzdžiai – nefroblastoma, meduloblastoma ir retinoblastoma. Priesaga -blastoma rodo, kad navikas kilęs iš primityvių, mažai diferencijuotų arba visiškai nediferencijuotų ląstelių. Pavyzdžiui, chondroblastoma susidaro iš chondrocitų pirmtakių, todėl naviką sudaro ląstelės, primenančios ankstyvąją kremzlės audinio vystymosi stadiją. Nors daugelis blastomų laikomos vaikystės navikais, suaugusiems jos gali atsirasti, pavyzdžiui, dėl tam tikrų genetinių mutacijų. Gydymas dažnai apima chirurginę rezekciją, chemoterapija ar radioterapiją, priklausomai nuo naviko tipo bei išplitimo.